## Odluka o osnivanju Koordinativnog tijela za praćenje provedbe mjera u sustavu javne nabave

### NN 73/2008 (26.6.2008.), Odluka o osnivanju Koordinativnog tijela za praćenje provedbe mjera u sustavu javne nabave

# VLADA REPUBLIKE HRVATSKE

**2430**

Na temelju članka 23. stavka 3. Zakona o Vladi Republike Hrvatske (»Narodne
novine«, br. 101/98, 15/2000, 117/2001, 199/2003 i 30/2004), Vlada Republike
Hrvatske je na sjednici održanoj 20. lipnja 2008. godine donijela

## ODLUKU

### O OSNIVANJU KOORDINATIVNOG TIJELA ZA PRAĆENJE PROVEDBE MJERA U SUSTAVU JAVNE NABAVE

I.

Osniva se Koordinativno tijelo za praćenje provedbe mjera u sustavu javne
nabave.

II.

Zadaće Koordinativnog tijela su:
– prikupljati, pratiti i analizirati podatke o poduzetim mjerama u sustavu javne
nabave,
– jačati edukativne programe i predlagati nove mjere edukacije u skladu s
potrebama sudionika u sustavu javne nabave,
– pratiti provedbu Strategije razvoja sustava javne nabave s pripadajućim
Akcijskim planom,
– unaprjeđivati djelotvornosti provedbenih mjera Akcijskoga plana,
– jačati međuinstitucionalnu suradnju u provedbi mjera Akcijskoga plana,
– podnositi mjesečno izvješće iz područja svoje djelatnosti Vladi Republike
Hrvatske.

III.

Koordinativno tijelo ima predsjednika i 18 članova, od kojih je jedan zamjenik.
Predsjednik Koordinativnog tijela je: Damir Polančec, potpredsjednik Vlade
Republike Hrvatske i ministar gospodarstva, rada i poduzetništva.
Članove Koordinativnog tijela čine predstavnici sljedećih institucija:
– Ministarstva gospodarstva, rada i poduzetništva;
– Ministarstva financija;
– Ministarstva unutarnjih poslova;
– Ministarstva pravosuđa;
– Ministarstva zaštite okoliša, prostornog uređenja i graditeljstva;
– Ministarstva obrane;
– Ministarstva mora, prometa i infrastrukture;
– Ministarstva znanosti, obrazovanja i športa;
– Ministarstva zdravstva i socijalne skrbi;
– Ministarstva kulture;
– Središnjeg državnog ureda za upravu;
– Središnjeg državnog ureda za e-Hrvatsku;
– Središnjeg državnog ureda za razvojnu strategiju i koordinaciju fondova
Europske unije;
– Državnog ureda za reviziju;
– Državnog odvjetništva Republike Hrvatske;
– Ureda za suzbijanje korupcije i organiziranog kriminaliteta;
– Državne komisije za kontrolu postupaka javne nabave;
– Agencije za promicanje izvoza i ulaganja.
Predsjednik Koordinativnog tijela će, prema potrebi, uključiti u rad i
predstavnike drugih državnih tijela.

IV.

Koordinativno tijelo donosi odluke na sjednicama, sastaje se po potrebi, a
najmanje jedanput mjesečno.
Sjednice Koordinativnog tijela saziva i predsjeda im predsjednik Koordinativnog
tijela, a u slučaju spriječenosti, njegov zamjenik.

V.

Stručne i administrativne poslove za Koordinativno tijelo za praćenje provedbe
mjera u sustavu javne nabave obavlja Uprava za sustav javne nabave Ministarstva
gospodarstva, rada i poduzetništva.

VI.

Tijela iz točke III. stavka 2. ove Odluke obvezna su u roku od 8 dana od dana
donošenja ove Odluke predložiti svoje predstavnike u Koordinativno tijelo.
U roku 15 dana od dana stupanja na snagu ove Odluke, Vlada Republike Hrvatske
imenovat će zamjenika predsjednika i članove Koordinativnog tijela.

VII.

Ova Odluka stupa na snagu danom donošenja, a objavit će se u »Narodnim
novinama«.

Klasa: 330-01/08-02/05
Urbroj: 5030105-08-1
Zagreb, 20. lipnja 2008.

Predsjednik
**dr. sc. Ivo Sanader**, v. r.

Odluka, NN 73/2008-2430
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)